อดีตดารามอบตัว อ้างปปส.ตบทรัพย์
ภาพวงจรปิดมัดแน่นฝากขังส่งเข้าเรือนจำ,แก๊ง หนอ อดีตดาราพร้อมพวกรวม 3 คน อ้างเป็น ป.ป.ส. ควงปืนบุกจับผู้เสียหายใส่กุญแจมือยัดข้อหายาเสพติด ควงทนายเข้ามอบตัวตำรวจ สน.สายไหม หลังรู้ว่าถูกออกหมายจับแล้ว แจ้ง 4 ข้อหาฉกรรจ์ดำเนินคดี ยอมสารภาพเพราะหลักฐานภาพวงจรปิด คุมตัวส่งศาลฝากขังไม่ขอประกันส่งเข้าเรือนจำทันที พฤติกรรมแสบ อ้างเคยฝึกหลักสูตรพิเศษกับทหารหลายครั้ง เดินชน ผบช.ปส.ขอเป็นครูฝึกให้หน่วยปฏิบัติการพิเศษสยบไพรี เชื่อก่อเหตุมาแล้วหลายครั้ง เหยื่อรายใหม่โผล่ เป็นคนขับรถตู้ แฉแหลกอ้างเป็น ป.ป.ส. 4 คน บุกล็อกตัวอุกอาจกลางถนน ปลดทรัพย์ทั้งสร้อยทองหนัก 5 บาท โทรศัพท์ไอโฟน และเงินสด 1 หมื่นบาท,กรณีสมาชิกเฟซบุ๊กชื่อ Nuttapong Jitsaguan โพสต์คลิปวีดิโอเหตุการณ์ชายฉกรรจ์ 3 คน อ้างเป็นเจ้าหน้าที่ ป.ป.ส. พกปืนสั้นและปืนลูกซองบุกเข้าไปในร้านใส่กุญแจมือ อ้างว่านายณัฐพงษ์ จิตสงวน อายุ 26 ปี ผู้โพสต์มีหมายจับคดีครอบครองยาเสพติดและฟอกเงิน แต่มีญาติผู้เสียหายมาขัดจังหวะ กลุ่มชายฉกรรจ์ที่อ้างตัวเป็นเจ้าหน้าที่ ป.ป.ส.จึงรีบถอดกุญแจมือแล้วหลบหนีไป เหตุการณ์ทั้งหมดกล้องวงจรปิดในร้านบันทึกเหตุการณ์ไว้ได้ ผู้เสียหายนำไปเป็นหลักฐานแจ้งความพนักงานสอบสวน สน.สายไหม เมื่อวันที่ 7 ธ.ค.ตามที่เสนอข่าวไปแล้วนั้น,ความคืบหน้าจาก สน.สายไหม เมื่อเวลา 01.30 น. วันที่ 8 ธ.ค. มีรายงานข่าวว่า เมื่อช่วงบ่ายวันที่ 7 ธ.ค. ร.ต.อ.เมธาศิษฐ์ พัฒนะกิตติพงษ์ รอง สว. (สอบสวน) สน.สายไหม ประสานไปยังสำนักงาน ป.ป.ส. ได้รับการยืนยันว่า บุคคลทั้ง 3 ไม่ได้เป็นเจ้าหน้าที่ จึงรวบรวมพยานหลักฐานไปขออำนาจศาลจังหวัดมีนบุรีออกหมายจับตามภาพวงจรปิดเลขที่ 1110 1111 และ 1112/2560 ลงวันที่ 7 ธ.ค.60 ข้อหาร่วมกันบุกรุกยามวิกาลโดยใช้อาวุธปืน ข้อหาแอบอ้างเป็นเจ้าพนักงาน และกระทำการเป็นเจ้าพนักงานโดยตนเองไม่ได้เป็นเจ้าพนักงานที่มีอำนาจกระทำการนั้น ข้อหาพกพาอาวุธปืนไปในชุมชน หมู่บ้าน ทางสาธารณะโดยไม่ได้รับอนุญาต และข้อหากักขังหน่วงเหนี่ยว,ต่อมานายวีระชัยศรีวณิก หรือหนอ วรรณึกกุล อายุ 38 ปี นายศิวัช หล่ำศรี อายุ 36 ปี และนายณรงค์ฤทธิ์ ทองพันธุ์ อายุ 30 ปี ผู้ต้องหาตามภาพวงจรปิดพร้อมทนายความเข้ามอบตัวกับ ร.ต.อ.เมธาศิษฐ์ พัฒนะกิตติพงษ์ รอง สว. (สอบสวน) สน.สายไหม ก่อนถูกนำตัวไปสอบสวนอย่างเคร่งเครียดที่ห้องปฏิบัติการสืบสวน หลังจากนั้นนำตัวผู้ต้องหาทั้ง 3 คน ไปควบคุมในห้องขังทันทีโดยไม่เปิดเผยข้อมูลใดๆทั้งสิ้น แจ้งว่าจะแถลงข่าวที่ บช.น. ส่วนนายวีระชัยศรีวณิก วรรณึกกุล หนึ่งในผู้ต้องหาตรวจสอบพบเป็นอดีตนักแสดง มีผลงานทั้งละครโทรทัศน์และภาพยนตร์ อาทิ ละครเรื่องสาวน้อยในตะเกียงแก้วภาค 2 และภาพยนตร์เรื่องน้ำตาลแดง 2 ช่วงหลังไม่มีงานหายหน้าไปจากวงการ,ที่กองบัญชาการตำรวจนครบาล (บช.น.) เมื่อเวลา 14.00 น. พล.ต.อ.เฉลิมเกียรติ ศรีวรขาน รอง ผบ.ตร. พล.ต.ท.ชาญเทพ เสสะเวช รรท.ผบช.น. พ.ต.อ.เอกชัย บุญวิสุทธิ์ รรท.ผบก.น.2 และ พ.ต.อ.ธนากร เลิศพรเจริญ รรท.ผกก.สน.สายไหม แถลงจับกุมนายวีระชัยศรีวณิก หรือหนอ วรรณึกกุล อายุ 38 ปีอยู่บ้านเลขที่ 111/60 แขวงคลองถนน เขตสายไหม กทม. นายศิวัช หรือวัช หล่ำศรี อายุ 36 ปี อยู่บ้านเลขที่ 170/156 หมู่ 5 ต.บ้านใหญ่ อ.เมืองนครนายก และนายณรงค์ฤทธิ์ หรือเก่ง ทองพันธุ์ อายุ 30 ปีอยู่บ้านเลขที่ 182 หมู่ 1 ต.ห้วยทับทัน อ.ห้วยทับทัน จ.ศรีสะเกษ ผู้ต้องหาแอบอ้างเป็นเจ้าหน้าที่ ป.ป.ส.พร้อมของกลางปืนสั้น (บีบีกัน) 1 กระบอก ซองบรรจุกระสุน 1 อัน รถ จยย.คาวาซากิ เคอาร์ สีเขียว ทะเบียน 1 กข 7503 ปทุมธานี หมวกกันน็อกเต็มใบสีเทา หมวกแบบผ้าคลุมศีรษะสีน้ำเงิน เสื้อโปโลแขนสั้นสีดำ รองเท้าผ้าใบอาดิดาสสีน้ำเงิน และกุญแจมือ โดยไม่ได้นำผู้ต้องหามาแถลงข่าวด้วย,พล.ต.อ.เฉลิมเกียรติกล่าวว่า การจับกุมครั้งนี้สืบเนื่องจากเมื่อวันที่ 28 พ.ย. เวลาประมาณ 20.40 น. นายณัฐพงษ์ จิตสงวน อายุ 26 ปี ผู้เสียหายโพสต์คลิปเหตุการณ์ระบุว่า มีกลุ่มคนร้ายแสดงตัวเป็นเจ้าหน้าที่ ป.ป.ส.บุกรุกและหน่วงเหนี่ยวกักขังโดยมีอาวุธปืน เข้าตรวจค้นบ้านเลขที่ 37/25-26 ซอยพหลโยธิน 54/1 แขวงและเขตสายไหม ที่ผู้เสียหายเปิดเป็นร้านซ่อมและตกแต่งรถจักรยานยนต์ ชื่อร้านเอสเอ็ม เวิร์คช็อป (sm_workshop) จากการตรวจสอบวงจรปิด พบคนร้ายเป็นชาย 3 คน และเมื่อวันที่ 7 ธ.ค. ผู้เสียหายเข้าแจ้งความ สน.สายไหม จึงรวบรวมพยานหลักฐานและภาพจากกล้องวงจรปิดขออนุมัติศาลจังหวัดมีนบุรีออกหมายจับ ผู้ต้องหาจึงรีบเข้ามอบตัว,พล.ต.ท.ชาญเทพกล่าวว่า สอบสวนผู้ต้องหาให้การรับสารภาพว่า เป็นผู้ต้องหาตามหมายจับ ก่อเหตุตามภาพที่ปรากฏในกล้องวงจรปิด ส่วนสาเหตุเนื่องจากสงสัยว่า นายณัฐพลมีพฤติการณ์เกี่ยวข้องยาเสพติด จึงเข้าไปตรวจสอบโดยประสงค์ต่อทรัพย์ ส่วนปืนที่ใช้มีทั้งบีบีกันและปืนจริง นำไปโยนทิ้งที่สะพานนวลฉวีแล้ว ตรวจสอบผู้ต้องหาไม่พบประวัติเคยก่อคดี แต่คาดว่าน่าจะก่อเหตุลักษณะนี้มาแล้วหลายครั้ง อยู่ระหว่างตรวจสอบ ส่วนใหญ่ผู้เสียหายที่ตกเป็นเหยื่อเป็นวัยรุ่นหรือคนที่มีทรัพย์สิน และเคยมีส่วนเกี่ยวข้องคดียาเสพติด เมื่อถูกข่มขู่จะกลัวเปิดโอกาสให้คนร้ายตบทรัพย์ หากประชาชนสงสัยว่ามีผู้แอบอ้างเป็นตำรวจ โทร.สอบถามสถานีตำรวจท้องที่ได้ กรณีมานอกเครื่องแบบ ถ้าไม่มั่นใจให้สอบถามว่า อยู่หน่วยไหนและโทร.ไปถามต้นสังกัด ทั้งนี้ยังไม่พบว่ามีเจ้าหน้าที่ตำรวจเกี่ยวข้องคดีนี้,รายงานข่าวแจ้งว่า สาเหตุที่นายวีระชัยศรีวณิกรู้ประวัติของผู้เสียหาย ทั้งที่อยู่ ชื่อพ่อแม่ เนื่องจากเปิดสำนักงานนักสืบเอกชน นอกจากนี้ ยังเคยฝึกจรยุทธอารักขาบุคคลสำคัญกับเจ้าหน้าที่ทหาร จึงใช้อาวุธคล่องและมีลักษณะคล้ายตำรวจ นอกจากนี้เมื่อ 6 เดือนที่แล้วนายวีระชัยศรีวณิกอ้างว่า เคยฝึกยุทธวิธีต่างๆจากศูนย์รักษาความปลอดภัยกองทัพไทย (ศรภ.) ใส่เครื่องแบบของหน่วยฝึกเข้าไปติดต่อ พล.ต.ท.สมหมาย กองวิสัยสุข ผบช.ปส.ขอเข้าเป็นครูฝึกประจำหน่วยปฏิบัติการพิเศษสยบไพรี แต่ยังไม่มีการตอบตกลง ภายหลังมีคลิปออกมานายวีระชัยศรีวณิกส่งข้อความขอให้ครูฝึกหน่วยปฏิบัติการพิเศษสยบไพรีช่วยบอกว่า เป็นสายลับ บช.ปส. แต่ได้รับการปฏิเสธ และยืนยันว่า นายวีระชัยศรีวณิก ไม่มีส่วนเกี่ยวข้องกับ บช.ปส.,ต่อมาที่ สน.สายไหม เวลา 15.10 น. พ.ต.ท.ธนู สุขเสริม รอง ผกก. (สอบสวน) สน.สายไหม เบิกตัวนายวีระชัยศรีวณิก หรือหนอ วรรณึกกุล อายุ 38 ปี นายศิวัช หล่ำศรี อายุ 36 ปี และนายณรงค์ฤทธิ์ ทองพันธุ์ อายุ 30 ปี ไปขึ้นรถควบคุมผู้ต้องหาเพื่อฝากขังศาลจังหวัดมีนบุรี พร้อมยื่นคัดค้านการประกันตัว ให้เหตุผลว่า เนื่องจากเป็นคดีอุกฉกรรจ์ เป็นคดีที่ประชาชนให้ความสนใจ ผู้ต้องหาทั้งหมดสวมหน้ากากอนามัยปิดบังใบหน้ารีบเดินขึ้นรถควบคุมไปโดยไม่ให้สัมภาษณ์ ด้านนายชมะนันทน์ วรรณวินเวศร์ ทนายความของผู้ต้องหาทั้งหมดกล่าวว่า คดีอยู่ในชั้นพนักงานสอบสวน ลูกความของตนเคารพขั้นตอน ยังมีเรื่องความเข้าใจผิดบางประเด็น สำหรับการที่ผู้เสียหายและผู้ดำเนินรายการทีวีที่ออกอากาศทางโทรทัศน์ฟังความข้างเดียว ออกรายการด้วยข้อมูลที่เกินจริงบางประเด็น จึงอยากให้ระมัดระวัง ส่วนภาพที่ปรากฏในคลิปลูกความยอมรับว่า ใช่ตัวเอง แต่ยังเข้าใจกันผิดในบางประเด็น,ที่ศาลจังหวัดมีนบุรี พนักงานสอบสวน สน.สายไหม คุมตัวนายวีระชัยศรีวณิก หรือหนอ วรรณึกกุล นายศิวัช หล่ำศรี และนายณรงค์ฤทธิ์ ทองพันธุ์ ผู้ต้องหาที่อ้างตัวเป็นเจ้าหน้าที่ ป.ป.ส. มาขออำนาจศาลผัดฟ้องฝากขังครั้งแรกเป็นเวลา 12 วัน ตั้งแต่วันที่ 8-19 ธ.ค. เนื่องจากต้องสอบปากคำพยานอีกหลายปาก รอผลการตรวจสอบประวัติอาชญากร รอผลการตรวจพิสูจน์ของกลางและอื่นๆ ท้ายคำร้องพนักงานสอบสวนขอคัดค้านการประกัน เพราะเป็นคดีอุกฉกรรจ์เกรงว่าผู้ต้องหาจะหลบหนี และยุ่งเหยิงพยานหลักฐาน ศาลพิจารณาคำร้องแล้วสอบถามผู้ต้องหาไม่คัดค้านจึงอนุญาตให้ฝากขัง โดยไม่มีญาติมายื่นคำร้องและหลักทรัพย์ขอประกันตัว เจ้าหน้าที่ราชทัณฑ์จึงนำตัวผู้ต้องหาไปควบคุมที่เรือนจำพิเศษมีนบุรี,ผู้สื่อข่าวรายงานด้วยว่า เมื่อเวลา 10.30 น.วันเดียวกัน ร.ต.อ.รหัสชัย ศรีสุมัง รอง สว. (สอบสวน) สน.คันนายาว พานายเกรียงศักดิ์ สาระวดี อายุ 33 ปี อาชีพขับรถตู้โรงแรม ผู้เสียหายถูกชายอ้างเป็นเจ้าหน้าที่ ป.ป.ส. 4 คนควบคุมตัว และปล้นทรัพย์ นายเกรียงศักดิ์ เผยว่า เมื่อเวลา 11.30 น.วันที่ 4 พ.ย. ขณะตนขี่รถ จยย.เข้าบ้านบริเวณปากซอยร่วมมิตรพัฒนาแยก 10 กลุ่มผู้ต้องหา 4 คนใช้รถยนต์แลนด์โรเวอร์ สีดำ และรถฮอนด้าซีวิค สีบรอนซ์เงิน จำทะเบียนไม่ได้ อ้างเป็นเจ้าหน้าที่ ป.ป.ส.ใช้ปืนจี้ขอตรวจค้น ก่อนอุ้มขึ้นรถบังคับให้ถอดสร้อยคอทองคำหนัก 5 บาท โทรศัพท์ไอโฟน 7 พลัส และเงินสด 10,000 บาทไป ตนจำหน้านายวีระชัย ศรีวณิก ที่เป็นอดีตดาราได้ว่าร่วมก่อเหตุ หลังจากนั้นเดินไปชี้ตัวผู้ต้องหาทั้ง 3 คนที่ห้องควบคุม สน.สายไหม และขออายัดตัวแจ้งข้อหาอีก 1 คดี
แก๊ง หนอ อดีตดาราพร้อมพวกรวม 3 คน อ้างเป็น ป.ป.ส. ควงปืนบุกจับผู้เสียหายใส่กุญแจมือยัดข้อหายาเสพติด ควงทนายเข้ามอบตัวตำรวจ สน.สายไหม หลังรู้ว่าถูกออกหมายจับแล้ว แจ้ง 4 ข้อหาฉกรรจ์ดำเนินคดี
อดีตดารา,ตบทรัพย์,ป.ป.ส.,กุญแจมือ,ยาเสพติด